b'\n_START_ARTICLE_\nRomano Prodi\n_START_SECTION_\nBiografija\n_START_PARAGRAPH_\nR. Prodi gim\xc4\x97 1939 m. rugpj\xc5\xab\xc4\x8dio 9 d. Skandijano mieste, Emilija-Romanija regione. Savo \xc5\xa1eimoje jis buvo a\xc5\xa1tuntas i\xc5\xa1 devini\xc5\xb3 vaik\xc5\xb3. Jis turi dvi seseris ir \xc5\xa1e\xc5\xa1is brolius, i\xc5\xa1 kuri\xc5\xb3 vienas \xe2\x80\x93 Vittorio Prodi \xe2\x80\x93 taip pat yra politikas._NEWLINE_Romanas Prodi 1961 m. baig\xc4\x97 teis\xc4\x97s studijas Katalik\xc5\xb3 universitete Milane (Universit\xc3\xa0 Cattolica di Milano). Mok\xc4\x97si podiplomin\xc4\x97se studijose Milane, Bolonijoje ir Londono Ekonomikos Mokykloje (London School of Economics). 1969 m. ved\xc4\x97 Flavij\xc4\x85 Franzoni, turi du vaikus. Su visa \xc5\xa1eima Prodi gyvena Bolonijoje.\n_START_SECTION_\nMokslin\xc4\x97 ir profesin\xc4\x97 veikla\n_START_PARAGRAPH_\nNuo 1963 m. jis buvo Bolonijos universiteto politikos moksl\xc5\xb3 skyriaus asistentas. 1966 m. gavo profesoriaus laipsn\xc4\xaf ir profesoriavo iki 1999 m. Pagrindin\xc4\x97s mokslin\xc4\x97s veiklos kryptys buvo smulkaus ir vidutinio verslo vystymas ir antitrestin\xc4\x97 politika. V\xc4\x97liau u\xc5\xbesi\xc4\x97m\xc4\x97 valstyb\xc4\x97s ir rinkos santyki\xc5\xb3 problemomis ir \xc4\xafvairi\xc5\xb3 kapitalizmo modeli\xc5\xb3 dinamikos nagrin\xc4\x97jimu._NEWLINE_Prodi yra gav\xc4\x99s apie 20 \xc4\xafvairi\xc5\xb3 garb\xc4\x97s laipsni\xc5\xb3 i\xc5\xa1 universitet\xc5\xb3 bei \xc4\xafvairi\xc5\xb3 \xc4\xafstaig\xc5\xb3 Italijoje bei kitose \xc5\xa1alyse Europoje, Azijoje, Afrikoje ir \xc5\xa0iaur\xc4\x97s Amerikoje._NEWLINE_Nuo 1984 iki 1995 m., su pertrauka tarp 1989 ir 1993 m., Prodi buvo did\xc5\xbeiausio Italijos valstybinio holdingo prezidentas.'